hotchpotch/miracl-hf-unified huggingface dataset:
Sarah Adams
Sarah Fuller Flower Adams (22. helmikuuta 1805 – 14. elokuuta 1848) oli brittiläinen runoilija.
Adams syntyi Harlowissa, Essexissä Benjamin Flowerin nuorempana tyttärenä. Hän kirjoitti elämänsä aikana useita virsiä, joista "Käyn kohti sinua, oi Herrani" on Suomen evankelisluterilaisen kirkon virsikirjassa numerolla 396. Hän oli suuntaukseltaan unitariaari.
Vuonna 1834 hän avioitui William Bridges Adamsin kanssa, joka oli kirjailija, keksijä ja veturisuunnittelija. He asuivat Loughtonissa, Essexissä. Sarah Adams kuoli tuberkuloosiin 43-vuotiaana ja hänet haudattiin Harlowissa 21. elokuuta 1848.
Walter Flander
Karl Walter Flander (13. huhtikuuta 1884, Pietarsaari – 29. marraskuuta 1950 Helsinki) oli suomalainen urheiluvaikuttaja ja urheilutoimittaja.
Flander opiskeli insinööriksi Teknillisessä korkeakoulussa ja toimi myös Polyteknikkojen urheiluseuran puheenjohtajana 1906. Hän oli aktiivisesti käynnistämässä seuran jalkapallotoimintaa, joka johti SM-hopeaan 1908 ja mestaruuteen 1909. Flander teki aloitteen Suomen Palloliiton perustamisesta, ja hänet valittiin vain 23-vuotiaana liiton ensimmäiseksi puheenjohtajaksi 19. toukokuuta 1907. Hän toimi puheenjohtajana lähes kaksi vuotta. Flander voitti äänestyksen myös 1909, mutta hän kieltäytyi puheenjohtajuudesta sillä hän ei kokenut saaneensa riittävää kannatusta voitettuaan vain yhdellä äänellä. Flander oli myös yksi aloitteentekijöistä Suomen Hiihtoliiton perustamiseksi ja kuului Suomen Olympiakomiteaan.
Flander oli Suomen ensimmäisiä urheilutoimittajia. Hän toimi Hufvudstadsbladetin vakinaisena avustajana ja oli mukana "Finskt Idrottsblad" -urheilulehden julkaisemisessa sen perustamisesta 1904 lähtien.
Arne Wessberg
Aarne Yrjö Anders Wessberg (s. 26. helmikuuta 1943 Vaasa) on suomalainen toimittaja. Hän oli Yleisradion toimitusjohtaja 1994–2005 ja Euroopan yleisradiounionin (EBU) puheenjohtaja 2001–2006. Vuodesta 2012 lähtien hän on toiminut Digitan hallituksen puheenjohtajana.
Wessberg aloitti uransa 1970-luvulla Yle TV2:n Ajankohtainen kakkonen -ohjelmassa taloustoimittajana. Oltuaan välillä erityisohjelmien tuottajana ja pankkitiedottajana hänet nimitettiin TV1:n johtajaksi 1980. Wessberg ajoi innokkasti 1986 toimintansa aloittaneen Kolmoskanavan perustamista ja hän johti myös Kolmostelevision hallitusta.
Vuonna 1990 Wessberg siirtyi Yle TV2:n johtajaksi. Hän oli pääjohtaja Reino Paasilinnan seuraaja 1994–2005 ja toimi Yleisradion korkeimpana johtajana 50 vuoden tauon jälkeen toimitusjohtajan nimikkeellä. Vuonna 2001 Wessberg valittiin Euroopan yleisradioliiton EBU:n puheenjohtajaksi ja hänestä tuli samana vuonna myös Nokia Oy:n hallituksen jäsen. Wessbergin kausi EBU:n puheenjohtajana päättyi kolmen kauden jälkeen vuonna 2006.
Puoluetaustaltaan Wessberg on sosialidemokraatti.
Franz Boas
Franz Uri Boas (9. heinäkuuta 1858 Minden, Saksa – 21. joulukuuta 1942 New York, Yhdysvallat) oli saksalaissyntyinen, Yhdysvalloissa vaikuttanut antropologi, joka tunnetaan erityisesti Pohjois-Vancouverin ja Brittiläisen Kolumbian kwakiutl-intiaanien parissa tekemästään tutkimuksesta, jonka tuloksena hän kehitti uuden käsityksen kulttuureista. Boas oli myös ensimmäisiä tutkijoita, joka kyseenalaisti käsityksen ihmiskunnan jakaantumisesta rotuihin. Boasia on nimitetty ”yhdysvaltalaisen antropologian isäksi”.
Boas suoritti kandidaatin tutkinnon Heidelbergin yliopistossa vuonna 1881 ja samana vuonna myös tohtorin tutkinnon Kielin yliopistossa. Hänet nimitettiin vuonna 1899 professoriksi Columbia Universityyn New Yorkiin.
Boasin keskeinen anti antropologialle oli kulttuurirelativismin liittäminen antropologiseen tutkimukseen. Boasin mukaan erot eri ihmisryhmien välillä johtuivat historiallisista, sosiaalisista ja maantieteellisistä olosuhteista, ja kaikilla populaatioilla oli täydellinen ja yhtä kehittynyt kulttuuri. Boasin mukaan olisi tieteellisesti harhaanjohtavaa arvioida toisia kulttuureja länsimaisen ”kehitystason” perusteella. Hänen näkemyksensä kyseenalaistivat aikaisemmat Louis Henry Morganin ja Edward Tylorin teoriat, joiden näkemyksen mukaan kaikki kulttuurit kehittyivät tiettyjen vaiheiden kautta.
Uno Westerholm
Karl Uno Alexander Westerholm (3. kesäkuuta 1877 Helsinki – 12. huhtikuuta 1932 Tukholma) oli suomalainen urheiluvaikuttaja, urheilutoimittaja, uimahyppääjä ja toimitusjohtaja.
Westerholm oli 1900-luvun alkupuolella yksi Suomen merkittävimmistä urheilujohtajista. Hän oli yksi Suomen Palloliiton perustajista ja toimi sen puheenjohtajana 1910–1911. Westerholm oli myös perustamassa Suomen Voimistelu- ja Urheiluliittoa, Suomen Uimaliittoa ja Suomen Hiihtoliittoa. Suomen Olympiakomiteassa Westerholm vaikutti 20 vuoden ajan. Vuonna 1912 perustetun Svenska Finlands Idrottsförbundin hallituksessa Westerholm toimi kymmenen vuoden ajan. Hän oli myös HIFK:n perustajajäsen sekä puheenjohtaja vuosina 1899–1914.
Urheilu-urallaan Westerholm voitti uimahypyissä kerroshyppyjen Suomen-mestaruuden 1906. Hän edusti tällöin Helsingin Uimaseuraa.
Westerholm oli yksi Suomen ensimmäisistä urheilutoimittajista ja hän perusti "Finskt Idrottsblad" -urheilulehden vuonna 1904. Työuransa aikana Westerholm toimi Elinkorkolaitos Hereditasin sekä Oy Amko Ab:n toimitusjohtajana.
US Festival
US Festival on San Bernandinossa, Yhdysvalloissa järjestetty musiikkifestivaali. Vuonna 1983 toista kertaa järjestetty festivaali oli yksi maailman suurimmista. Festivaaleilla esiintyivät muun muassa Judas Priest Van Halen, Mötley Crue ja Ozzy Osbourne. Saksalainen hard rock -legenda Scorpions rikkoi tapahtumassa kaikki yleisöennätykset keräämällä paikalle 325 000 kuuntelijaa. Myöhemmin tämän ennätyksen on rikkonut vain Scorpions itse Rock In Riossa, jossa yhtye keräsi 350 000 hengen yleisön.
Richard Bango
Richard Igbineghu (s. 21. huhtikuuta 1968) eli Richard Bango on nigerialainen nyrkkeilijä. Vuoden 1992 kesäolympialaisissa Bango voitti hopeaa yli 91-kiloisten sarjassa.
Bango siirtyi ammattilaisuralle vuonna 1994. Hän sai kohtalaisen nopeasti 19—0 listan, mutta lopetti nyrkkeilyn kolmeksi vuodeksi 1996–1999.
36-vuotiaana Bango joutui ensimmäiseen varsinaiseen koetukseensa kohdatessaan Nikolai Valujevin. Ottelun hän hävisi teknisellä tyrmäyksellä kuudennessa erässä.
Vuonna 2006 Bango hävisi urallaan nousukiidossa olevalle Alexander Povetkinille kahdessa erässä tyrmäyksellä.
Valkoviirujuurekas
Valkoviirujuurekas ("Collybia butyracea") on kupera tai laakealakkinen valkosäikeinen tumman punaruskea juurekaslaji. Lakki voi myös olla purppuranpunainen. Sienen heltat ovat valkoiset. Jalka on lakin värinen. Malto on valkoista ja maultaan karvasta. Juurekas kasvaa kuusikoissa yleisenä koko Suomessa.
Rahkakynsikäs
Rahkakynsikäs ("Tephrocybe palustris" syn. "Lyophyllum palustre") on kupera tai laakealakkinen harmaa sienilaji. Sen heltat ovat valkoiset tai harmahtavat. Jalka on vaalea, harmaa tai jopa rusehtava. Rahkakynsikäs kasvaa soilla rahkasammalen joukossa. Se on yleinen koko Suomessa.
Harmokynsikäs
Harmokynsikäs ("Tephrocybe confusa") on kupera tai laakealakkinen tumman harmaanruskea kynsikäslaji. Sienen jalka on lakin värinen ja ontto. Malto on valkoista. Heltat ovat vaaleanharmaat. Sieni kasvaa kuusivaltaisissa havumetsissä eikä ole varmaa esiintyykö sitä Suomessa.
Jauhokynsikäs
Jauhokynsikäs ("Tephrocybe rancida", syn. "Lyophyllum rancidum") on kupera tai laakealakkinen harmaa kynsikäslaji. Sen heltat ovat harmaat. Jalka on harmaa. Sieni tuoksuu voimakkaasti jauholta. Se kasvaa lehti- ja havumetsissä Etelä- ja Keski-Suomessa.
Ruskopahkajuurekas
Ruskopahkajuurekas ("Collybia tuberosa") on kupera tai laakealakkinen valkoinen, keskeltä kellanruskea juurekaslaji. Sen heltat ovat valkoiset. Jalka on ylhäältä valkohärmäinen, alhaalta tummemman kellanruskea. Sieni kasvaa helttasienten lahoavilla jätteillä. Se on Suomessa yleinen. 
Ruskopahkajuurekas muistuttaa kahta hyvin samannäköistä lähilajia eli melko yleistä loisjuurekasta ("Collybia cirrata") ja harvinaisempaa keltapahkajuurekasta ("Collybia cookei").
Balthasar Niederkofler
Balthasar Niederkofler (10. marraskuuta 1906 Zell am Ziller – 11. huhtikuuta 1989 Gries am Brenner) oli itävaltalainen hiihtäjä, joka kilpaili 1930-luvulla. Hän voitti pronssia 4 × 10 kilometrin viestissä MM-kisoissa vuonna 1933.
Kirpeäjuurekas
Kirpeäjuurekas ("Gymnopus peronatus" syn. "Collybia peronata") on kupera tai laakealakkinen säämiskänvärinen tai harmaanruskea juurekaslaji. Sienen heltat ovat nuorilla sienillä vaaleankeltaiset ja vanhemmiten punaruskeat. Jalka on latvasta keltainen, alhaalta tummempi ja ontto. Malto on sitkeää ja polttavan makuista. Sieni kasvaa lehti- ja havumetsissä koko Suomessa.
Kierrejalkajuurekas
Kierrejalkajuurekas ("Rhodocollybia prolixa" aik. "Collybia distorta") on kupera tai laakealakkinen punaruskea juurekaslaji. Sienen malto on vaalean kellanruskeaa. Heltat ovat aluksi valkeat ja vanhemmiten ruskettuvat. Jalka on valkoinen tai punertava sekä uurteinen tai kierteinen. Sieni kasvaa havumetsissä melko harvinaisena. Se ei ole ruokasieni.
Seura-akvaario
Seura-akvaario on akvaariomalli, jossa voidaan pitää erilaisia kaloja sekaisin, esimerkiksi pohjamonneja, platyja, miekkapyrstöjä tai miljoonakaloja. Kalojen tulisi soveltua elämään samassa akvaariossa, esim. jotkut kalat voivat nyppiä kultakalojen huntumaisia eviä. On myös tärkeää, että kalat sopivat samanlaisiin vesioloihin (lämpötila, happamuus, kovuus). Seura-akvaarioita on sekä yksityisissä että myös julkisissa tiloissa.
Jumper
Jumper on yhdysvaltalainen vuonna 2008 ensi-iltansa saanut tieteiselokuva, jonka on ohjannut Doug Liman ja käsikirjoittanut David S. Goyer. Elokuva kertoo koulukiusatusta nuoresta, joka oppii ”hyppäämään” teleportaation avulla minne vain. Hyppääjiä metsästää joukko paladiinejä, jotka tahtovat tappaa kaikki hyppääjät. Paladiinien johtajaa näyttelee Samuel L. Jackson. Paladiineilla on sauva, joka tuottaa hyppääjään osuessaan sähköimpulsseja vaikeuttaen hyppäämistä.
Harald Paumgarten
Harald Paumgarten (4. huhtikuuta 1904 – 1952) oli itävaltalainen maastohiihtäjä, yhdistetyn hiihtäjä ja mäkihyppääjä. Hän voitti pronssia 4 kertaa 10 kilometrin viestissä MM-kisoissa 1933.
Sankt Moritzin olympialaisissa 1928 Paumgarten sijoittui seitsemänneksitoista sekä 18 kilometrin hiihdossa että yhdistetyssä. Lake Placidissa 1932 hän oli 29. 18 kilometrin hiihdossa, 18. yhdistetyssä ja 25. mäkihypyssä.
Liam Lynch
Liam Lynch (s. 5. syyskuuta 1970) on yhdysvaltalainen muusikko, jonka tunnetuin kappale on "United States of Whatever", joka ylsi singlelistoillekin.
Lynch on myös ohjanut paljon musiikkivideoita. Hän on ohjannut muun muassa Foo Fightersin ja No Doubtin musiikkivideoita.
Mika Helin
Mika Antero Helin (s. 7. huhtikuuta 1978 Helsinki) on entinen suomalainen jalkapalloilija. Hän oli pelipaikaltaan laitapuolustaja. Helin pelasi myös futsalia, jossa hän on esiintynyt maajoukkueessa.
Helin pelasi Veikkausliigassa kausina 1998 sekä 2001–2007 edustaen PK-35:a, Jokereita, Hakaa, TPS:ää ja Honkaa. Hän pelasi Veikkausliigassa kaikkiaan 84 peliä ja saavutti SM-hopeaa Hakassa ja SM-pronssia PK-35:ssä. Veikkausliiga-uransa jälkeen Helin on edustanut Viikinkejä kaudella 2008 Ykkösessä, ja kaudella 2009 hän toimii Kakkosessa pelaavan Kiffenin pelaaja-valmentajana.
Maajoukkueessa Helin on esiintynyt kahdesti alle 19-vuotiaiden riveissä, tehden debyyttinsä Moldovaa vastaan vuonna 1996.
Futsalissa Helinin seura on Marmiksen Kuula. Hän on pelannut myös Suomen futsalmaajoukkueessa 10 maaottelua ja tehnyt yhden maalin.
Laulajan testamentti (Jukka Pojan albumi)
Laulajan testamentti on suomalaisen reggaelaulajan Jukka Pojan coveralbumi. Se julkaistiin 27. elokuuta 2008. Levy sisältää Veikko Lavin kappaleita.
Albumi nousi Suomen virallisen listan sijalle 25.
Sävellykset Veikko Lavi, paitsi 2. Viljo Ylönen, 7. Pentti Viherluoto, 9. Veikko Ahvenainen ja 11. Arvo Bryckling. Sanoitukset Veikko Lavi.
BJB-Team
BJB-Team on riihimäkeläinen kaukalopallojoukkue, joka pelasi Suomen korkeimmalla sarjatasolla, Kaukalopalloliigassa yhteensä seitsemän kautta.
BJB perustettiin vuonna 1991 BJB:n perustajajäseniä olivat Arto Hyppönen, Sami Vanne ja BJB:ssä koko sen elinkaaren ajan pelaajana ja kapteenina toiminut Tomi Tuovinen. BJB:n seitsemän Kaukalopalloliigakauden ohella joukkue pelasi kaukalopalloa I-divisioonassa kuusi kautta sekä II-divisioonassa yhden kauden verran. Joukkue saavutti siihen asti parhaimman sijoituksensa 1995, sijoittuessaan kuudenneksi Kaukalopalloliigassa. Sama sijoitus uusittiin uudelleen vuosina 2002 ja 2003. Lopulta joukkue saavutti vuonna 2004 SM-pronssia.
Maalivahdit:
Kenttäpelaajat: 
2000-luvun menestyksestä huolimatta, BJB oli vaikeuksissa pelaajien, rahoituksen ja vetäjien suhteen ja lopulta vuonna 2005, vuosi SM-pronssin jälkeen BJB ilmoitti luopuvansa Kaukalopalloliiga-paikastaan ja lopettavansa pelaamisen.
BJB:ssä pelasi monia huipputason kaukalopalloilijoita kuten SM-liigassa jääkiekkoakin pelannut Rami Koivisto ja vuonna 2000 Suomen kaukalopallomaajoukkueeseenkin valittu Risto Salminen. BJB:n viimeisellä pelikaudella joukkueessa pelasi myös muutamaan otteeseen Suomen parhaaksi Kaukalopallomaalivahdiksi valittu Mikko Järvinen.
BJB:n viimeisen kauden paras pistemies oli Nikolai Simonen (43+22=65pts).
Maalivahdit:
Kenttäpelaajat: 
Edustuspeliensä lopettamisen jälkeen, BJB on osallistui useaan otteeseen Riihimäen Erotuomarikerhon järjestämään kaukalopallon "yöturnaukseen", voittaen turnauksen jokaisena osallistumisvuotenaan. Joukkue on näillä kerroilla koostunut suurimmaksi osin entisistä BJB:n kaukalopalloliigan pelaajista. Harrastepelien lisäksi osa BJB:n pelaajista pelasi lähiseutujen kaukalopallojoukkueissa useita kausia, entisistä BJB:läisistä mm. Timo Gåpå ja Tomi Tuovinen pelasivat kaukalopalloliigaa vielä Bewessä. Tomi Tuovinen pelasi vielä myöhemmin Hyvinkään Rangersissa divisioonatasolla.
Vuonna 2017, BJB osallistui Kaukalopallossa veteraanien SM-turnaukseen. BJB pelasi 40-vuotiaiden sarjassa, voittaen alkulohkossa yhden ottelun toisen ottelun päättyessä tasan. BJB lopulta putosi mitalipeleistä pudotuspelien ensimmäisellä kierroksella sen hävittyä Hamarin Elon joukkueelle 5-2. BJB:n paras pistemies oli Tomi Tuovinen, joka teki kolmessa pelatussa ottelussa tehot 4+2.
Casper Santanen
Casper Santanen (s. 28. huhtikuuta 1987 Oslo, Norja) on suomalainen jääkiekkopuolustaja, joka pelaa Norjan I-divisioonan Narvik IK:ssa.
Oslossa syntynyt Santanen on Uudestakaupungista kotoisin olevan Lätkä-77:n kasvatti. Hän pelasi juniorina sittemmin myös Uudenkaupungin Jää-Kotkissa, josta Santanen siirtyi B-juniori-ikäisenä Turun Palloseuraan kaudeksi 2003–2004, joka päättyi B-nuorten Suomenmestaruuteen. Kesken kauden 2005–2006 Santanen palasi TPS:n A-nuorista kasvattajaseuraansa UJK:hon pelaamaan II-divisioonaa. Kaudeksi 2006–2007 hän siirtyi Rauman Lukon A-nuoriin, joiden tehokkain puolustaja hän oli Esa Lehikoisen kanssa tehoilla 4+14=18. Santanen pelasi kauden aikana myös kolme Mestis-ottelua alle 20-vuotiaiden maajoukkueessa.
Kaudeksi 2007–2008 Santanen haki pelipaikkaa try-outin kautta Tanskan AL-Bank Ligaenin EfB Ishockeyn riveistä, mutta hän jäi ilman sopimusta ja palasi Lukon A-nuoriin. Santanen oli joukkueen tehokkain puolustaja tehoilla 5+12=17. Huhtikuussa 2008 hän siirtyi try-out -sopimuksella TPS:n SM-liigajoukkueeseen, Santanen sai sen päätteeksi 1+1-vuotisen sopimuksen kauden 2008–2009 kynnyksellä. Hän teki näin ollen SM-liigadebyyttinsä TPS:n kauden avausottelussa 13. syyskuuta 2008 vieraissa Jokereita vastaan. Liigauransa ensimmäisen ja toistaiseksi ainoan maalin Santanen teki 14. lokakuuta 2008 vieraissa Porin Ässiä vastaan. Yhteensä hänen tulokaskautensa toi 50 runkosarja- ja kolmessa playoff-ottelussa tehot 1+1=2. Santanen ei kuitenkaan onnistunut murtautumaan kunnolla TPS:n pelaavaan kokoonpanoon, eikä hänen sopimuksessaan ollutta optiota käytetty.
Santanen siirtyi kaudeksi 2009–2010 Norjan GET-ligaenin nousijajoukkue Manglerud Starin riveihin. Hän sijoittui tehoilla 7+16=23 sarjan puolustajien pistepörssissä kymmenenneksi. Santanen jatkoi Manglerudissa myös kaudella 2010–2011, mutta hän joutui kesken kauden jättämään joukkueen talousvaikeuksien takia marraskuussa 2010. Joulukuussa Santanen siirtyi Tanskaan ja EfB Ishockeyn riveihin, missä hän oli aiemmin try-outilla. Santanen jatkoi joukkueessa myös kaudella 2011–2012, mutta hänen uransa kuitenkin polki jokseenkin paikallaan, sillä Santanen ei saanut pelata Tanskassa kovin paljon hänelle sopivaa kiekollista peliä.
Kaudeksi 2012–2013 Santanen siirtyi vuoden mittaisella sopimuksella Mestis-joukkue Kajaanin Hokkiin. Hänet nimettiin kauden aikana Pohjoisen joukkueeseen Mestis Hockey Dayn tähdistöotteluun. Kaudeksi 2014–2015 Santanen siirtyi vuoden mittaisella sopimuksella 2014–2015 Norjan I-divisioonan Narvik IK:hon. Kaudella 2015–2016 hän nousi joukkueen varakapteeniksi ja oli Narvikin tehokkain puolustaja tehoilla 14+17=31, joilla Santanen jakoi koko 1. divisjonin puolustajien pistepörssin kolmannen sijan Bergen IK:n Sebastian Kjosin kanssa.
Santanen siirtyi kaudeksi 2016–2017 vuoden mittaisella sopimuksella toiseen 1. divisjon -seuraan, Bergen IK:hon. Kaudeksi 2007–2018 hän palasi taas vuoden sopimuksella Narvik IK:hon.
Santasen isä Seppo ja setä Pekka ovat entisiä pääsarjatason jääkiekkoilijoita. Pekka Santanen toimi kaudella 2015–2016 Narvik IK:n apuvalmentajana Casperin pelatessa joukkueessa.
Enkeleitä ja pikkupiruja
Enkeleitä ja pikkupiruja on 18-osainen, koulumaailmaan sijoittuva suomalainen televisiosarja. Yleisradion TV1-kanava esitti sarjan ensimmäisen kerran vuonna 1998 ja se on uusittu kahdesti, 1999 ja 2001–2002. Sarjan ohjasi ja käsikirjoitti Kaija Juurikkala ja sen tuottaja oli Jouni Valli tuotantoyhtiöstä Movia Ohjelmatuotanto.
Sarjan tapahtumien keskus on kuvitteellinen Paisteen ala-aste. Sarjan ensimmäisessä jaksossa alkaa uusi kouluvuosi ja viimeisessä vietetään koulun joulujuhlia. Koulu poikkeaa tavanomaisesta. Sen oppilaat suunnittelevat itse lukujärjestyksensä ja kirjoittavat omat todistuksensa, eikä läksyjä tai jälki-istuntoja tunneta. Jokainen etenee opinnoissaan omaa tahtiaan.
Paitsi koulun tapahtumia, sarjassa seurataan myös hahmojen perhe-elämää. Sarjan perheitä ovat aluksi Tuiskulan perhe, jonka äiti, Annikki Tuiskula, on Paisteen ala-asteen rehtori, Jantin perhe, Pelkosen lestadiolaisperhe sekä Toivolan ja Uusikylän yksinhuoltajaperheet (myöhemmin uusioperhe, kun perheiden vanhemmat muuttavat yhteen). Sarjan kahdeksannessa jaksossa mukaan tulee suomenruotsalainen Sandbergin perhe. Sarjan muihin henkilöhahmoihin kuuluvat koulun opettajat Ilpo ja Laura.
Sarjan kouluun sijoittuvat kohtaukset kuvattiin vantaalaisella Ilolan koululla.
Gerda von Mickwitz
Gerda von Mickwitz (4. toukokuuta 1862 Helsinki – 19. helmikuuta 1948 Helsinki) oli suomalainen feministi ja ruotsin kielellä kirjoittanut kirjailija. Hän käytti nimimerkkejä "G.v.M." ja "-ii-".
Gerda von Mickwitzin äidinkieli oli saksa ja hän toimi uransa alussa Saksan kirjallisuuden ja saksan kieliopin opettajana. Vuonna 1892 hän oli mukana perustamassa Naisasialiitto Unionia. Hän kirjoitti useisiin lehtiin artikkeleita ja muun muassa romaanit ""Ett giftermål"" ja ""Kärleken"".
Baleaarienliitäjä
Baleaarienliitäjä ("Puffinus mauretanicus") on Baleaareilla pesivä äärimmäisen uhanalainen ulappalintu.
Kooltaan baleaarienliitäjä on noin 33 cm. Väriltään lintu on yläpuolelta tummanruskea ja alapuolelta ruskehtavan vaalea vaihtelevin merkein. Monen yksilön pyrstönalunen on tuhkanharmaa. Tummat yksilöt voi sekoittaa nokiliitäjään ("Puffinus griseus") .
Kuten muutkin ulappalinnut, myös baleaarienliitäjä elää pääasiassa ulapalla. Pesänsä baleaarienliitäjä tekee kallioilla tai pienille saarille. Se on hidas lisääntymään, koska se munii vain yhden munan pesimäkaudellaan. Aikuiset tulevat sukukypsiksi kolmevuotiaina.
Baleaarienliitäjäkannan kooksi arvioidaan 4 000–4 800 yksilöä . Lajia uhkaavat ajoverkot, joihin linnut takertuvat sukeltaessaan ravintoa, sekä saarille levinneet kissat rotat ja genetit. Myös merien saastumisella on mahdollisesti vaikutusta kannan pienentymiseen.
Mellakka (yhtye)
Mellakka oli raumalainen hardcore punk -yhtye, joka toimi vuosina 1984–1986. Mellakka julkaisi uransa aikana kaksi EP:tä ja yhden demon. Niistä on myöhemmin tehty kokoelma, jonka on julkaissut Brickwall Records.
- CD g.o.d records 2004
- LP Brickwall records 2005
- C-CAS Totalmankell records 2009
Saastamoinen (yritys)
Saastamoinen Oy oli suomalainen, etupäässä Kuopiossa toiminut monialakonserni. Sen perustaja oli 1876 liiketoiminnan Kuopiossa aloittanut Herman Saastamoinen.
Sen eräs tärkeimpiä toimialoja oli sahateollisuus. Yhtiön merkittävimpiin sahoihin kuului Kuopiossa sijainnut Haapaniemen saha.
Yhtiö omisti runsaasti maatiloja erityisesti Savossa. Näitä tiloja ostivat Karjalasta evakkoon joutuneet Valamon ja Lintulan luostarit kolmekin kappaletta vuosina 1940–1945.
1970-luvun puolivälissä Saastamoisella oli Apti-niminen yhdentoista Suomen eri kaupungeissa sijaitsevan ravintolan ketju, jonka Alkon tytäryhtiöt Kantaravintolat Oy ja Yhtyneet Ravintolat Oy ostivat vuonna 1977.
Septizonium
Septizonium (myös: "Septizodium", "Septicodium") oli Septimius Severuksen vuonna 203 Roomaan rakennuttama teatraalinen julkisivu Palatiumin keisaripalatseille Colosseumille johtavan Via Appian alkupäässä lähellä Circus Maximuksen itäistä päätyä. Rakennus muistutti Miletoksen porttia tai roomalaisen teatterin näyttämön taustaseinää ("scaena") . Ammianus Marcellinuksen mukaan se oli nymfeille omistettu suihkulähde - "nymfeum".
Septizoniumin raunioita käytettiin ensin keskiajalla osana linnoitusta, sitten uudella ajalla kivilouhoksena, jonka lohkareista rakennettiin uutta paavillista Roomaa. Sen viimeisetkin jäännökset, jotka lukuisat renessanssitaiteilijat olivat jo ikuistaneet piirroksiinsa, purettiin 1589, kun paavi Sixtus V valtuutti Domenico Fontanan käyttämään loputkin jäljellä olevasta materiaalista "via Quattro Fontanen", "via del Quirinalen" ja "via XX Settembren" risteyksen suihkulähteisiin.
Lainoppi ja oikeusteoria
Lainoppi ja oikeusteoria on Janne Kaiston toimittama oikeustieteellinen teos. Sen on kustantanut Edita Prima vuonna 2005. Teoksessa tarkastellaan oikeusteoreettisen ajattelun muodollisia rakententeita aineellisen varallisuusoikeuden näkökulmasta.
Oulun yliopiston humanistinen tiedekunta
Oulun yliopiston humanistinen tiedekunta on yksi Oulun yliopiston tiedekunnista. Perustutkinto-opiskelijoita tiedekunnassa on 2 111, jatko-opiskelijoita 308 ja henkilökuntaa 154 (2007).
Tiedekunta on erikoistunut saamen kielen ja kulttuurin tutkimukseen. Tätä tehtävää hoitaa tiedekunnassa toimiva Giellagas-instituutti.
Oulun yliopiston filosofiseen tiedekuntaan perustettiin humanistinen osasto vuonna 1965. Varsinaisesti humanistinen tiedekunta perustettiin vasta elokuussa 1972, kun filosofinen tiedekunta jaettiin kahtia: humanistiseksi ja luonnontieteelliseksi tiedekunnaksi. 1960-luvulla humanististen alojen laitokset olivat hajallaan eri puolilla kaupunkia kunnes syksyllä 1970 ne siirrettiin Veljekset Åströmin entisiin tehdasrakennuksiin Myllytulliin ja tilat nimettiin J. V. Snellmanin mukaan Snellmaniaksi. Myllytullista Linnanmaan yliopistoalueelle humanistinen tiedekunta muutti vuonna 1992.
Erin Fitzgerald
Erin Fitzgerald (s. 21. syyskuuta 1972 Victoria, Brittiläinen Kolumbia, Kanada) on kanadalainen ääninäyttelijä, joka tunnetaan kenties parhaiten Nazzin ja May Kankerin äänirooleista animaatiosarjassa "Ed, Edd n Eddy".
Fitzgerald syntyi Victoriassa, Kanadassa vuonna 1972, mutta vietti lapsuutensa lähes jokaisessa Kanadan provinsissa. Hänen isänsä oli laivastokomentaja ja äiti oikeushoitaja. Lapsena Fitzgeraldin suosikkianimaatioihin kuuluivat "Superystävät", "Scooby-Doo", "Fat Albert", "Smurffit", "He-Man", "" ja "Strawberry Shortcake". High schoolin jälkeen hän siirtyi opiskelemaan näyttelemistä Victorian yliopistoon. Ensimmäisenä vuonna opiskelijoita oli 70, mutta heille laaditun ohjelman myötä opiskelijoita vähennettiin joka vuosi, ja neljäntenä vuonna Fitzgeraldin luokalla oli enää kahdeksan opiskelijaa.
Fitzgerald aloitti näyttelemisen televisiossa 1990-luvulla tehden aluksi pieniä rooleja televisiosarjoissa kuten "Madison", "Salaiset kansiot", "Verkkopeli" ja "Da Vincin murhatutkimukset". Sitä ennen hän oli jo kuitenkin tehnyt walla-ääniefektejä televisiosarjoihin ja elokuviin, kuten "Lonesome Dove: The Series", "Hyveen soturit", "Koriskenttien koiratähti", "" ja "Mortal Kombat 2 – hävitys". Tämän jälkeen Fitzgerald siirtyi tekemään äänirooleja animaatioiden ja videopelien pariin muutettuaan Yhdysvaltoihin, Van Nuysiin. Tunnetuksi hän nousi animaatiomaailmassa Saber Marionette J ja Saber Marionette R:n myötä ja erityisesti samana vuonna esitetystä "Ed, Edd n Eddy" -piirrossarjasta. Animaatioiden ohella Fitzgerald tekee edelleen walla-ääniefektejä televisiosarjoihin. Vuosien aikana hän on ollut mukana muun muassa "Shanghai Noonissa", "First Wavessa" ja "Tähtiportissa".
Nykylatinan sanakirja
Nykylatinan sanakirja () on suomi-latina-suomi-sanakirja, jonka ovat toimittaneet Tuomo Pekkanen ja Reijo Pitkäranta. Teoksen on kustantanut Suomalaisen kirjallisuuden seura. Yleisradion latinankielisissä viikkokatsauksissa "Nuntii Latini" käytettävä sanastomateriaali muodostaa pääosan sanakirjasta.
Kokemäen kirkko
Kokemäen kirkko eli Kustaa III:n kirkko on Kokemäen kaupungin keskustaajamassa Tulkkilassa sijaitseva hallitsija Kustaa III:n mukaan nimetty evankelisluterilainen ristikirkko. Mäelle rakennettu kirkko on valmistunut vuonna 1786. Sen vieressä on myös hautausmaa.
Kirkkoa alettiin suunnitella vuonna 1763 rovasti Gabriel Gottlebenin aikana vanhan, ahtaaksi käyneen Pyhän Marian kirkon tilalle. Uuden kirkon ensimmäiset luonnokset piirsi muurarimestari Johan Schytt ja niitä täydensi C. F. Adelcrantz. Kirkko rakennettiin vuosina 1780–1786 itä–länsi -suuntaiseksi yksilaivaiseksi pitkäkirkoksi. Myöhemmin vuonna 1886 se laajennettiin ristikirkoksi C. J. von Heidekenin piirustusten mukaan. Kirkossa tehtiin suuria korjauksia vuonna 1936. Niiden arkkitehtina toimi Kauno S. Kallio.
Kokemäen kirkon alttaritaulu on S. Tvoroschnikoffin teos ”Kristuksen kirkastus”. Alttaritaulun esikuvana on alkuperäinen Rafaelin maalaama samanniminen teos. Alttarilaite on tyyliltään uusgoottilainen. Alkuperäinen alttaritaulu oli Gabriel Gotthard Sweidelin maalaus, joka kuvasi viimeistä tuomiota. Kokemäen kirkossa säilytetään myös Karjalassa sijaitsevasta Räisälän kirkosta tuotua Robert Wilhelm Ekmanin vuonna 1872 maalaamaa alttaritaulua.
Kirkon vieressä sijaitsee 1830-luvulla valmistunut pitäjänmakasiini, jossa nykyään toimii Kokemäen maatalousmuseo. Kokemäen kirkonseutu kuuluu Museoviraston inventoimiin Valtakunnallisesti merkittäviin rakennettuihin kulttuuriympäristöihin.
Kirkossa sattui vuonna 1882 kolmen ihmisen hengen vaatinut Kokemäen kirkkorymyli. Joulukirkossa väki joutui paniikkiin, kun kirkon huudettiin palavan.
Seurakunta suunnittelee kirkon korjaamista, mutta Museovirasto torjui vuonna 2014 laaditut suunnitelmat. Lehtereiden alle olisi haluttu toimistotiloja ja keittiö. Keittiötä virasto piti tilan arvolle sopimattomana, ja toimistotiloja tarvittaisiin vain muutama vuosi seurakuntarakenteen muutosten vuoksi. Virasto sallii uudet wc-tilat, morsiamen huoneen ja urkuparven portaiden siirron, mutta suunniteltua "hallitummin". Suunnitellut valaistuksen, sisävärityksen ja äänentoiston muutokset virasto hyväksyy.
Kirkon ympäristöön perustettiin hautausmaa Suomen sodan jälkeen. Sitä laajennettiin kahteen otteeseen 1830- ja 1860-luvuilla, mutta nykyään hautausmaa käsittää ainoastaan itäpuolisella mäenrinteellä sijaitsevan osan. 1800-luvun lopussa hautaukset siirrettiin pääosin uudelle Koomankankaan hautausmaalle. Kirkon ja Tulkkilantien välinen entinen hautausmaan alue on puistona, jolla sijaitsevat sankarihaudat. Hautausmaan pohjoispuolella on kivirakenteinen paarihuone, joka valmistui 1880-luvulla..
Oulun yliopiston luonnontieteellinen tiedekunta
Oulun yliopiston luonnontieteellinen tiedekunta on yksi Oulun yliopiston tiedekunnista. Tiedekunta painottaa toiminnassaan biotekniikkaa, informaatiotekniikkaa, pohjoisuutta sekä ympäristöalan opetusta ja tutkimusta.
Luonnontiedettä on opetettu yliopistossa sen perustamisesta lähtien. Huhtikuussa 1959 annetulla asetuksella filosofiseen tiedekuntaan perustettiin matematiikan, fysiikan, kemian, maantieteen, kasvi- ja eläintieteen sekä kansantaloustieteen professuurit. Kun vuodesta 1965 alkaen filosofiseen tiedekuntaan perustettiin vielä kansantaloustieteen lisäksi humanistisiakin, jaettiin filosofinen tiedekunta luonnontieteelliseksi ja humanistiseksi tiedekunnaksi elokuussa 1972.
Oulun yliopiston Fysiikan laitos on Oulun yliopiston luonnontieteellisen tiedekunnan alainen laitos, joka sijaitsee Oulussa Linnanmaan kampuksella. Laitoksella aloittaa vuosittain noin 85 uutta fysiikan opiskelijaa, jotka voivat valita pääaineekseen fysiikan, teoreettisen fysiikan, biofysiikan, geofysiikan tai tähtitieteen. Suoritettavia tutkintoja ovat luonnontieteiden kandidaatin (LuK) tutkinto, filosofian maisterin (FM) tutkinto, filosofian lisensiaatin (FL) tutkinto ja filosofian tohtorin (FT) tutkinto. Laitokselta voi valmistua myös fysiikan aineenopettajaksi.
Laitoksella tehtävä tutkimus keskittyy aineen rakenteen ja toiminnan ympärille, jakautuen biofysiikkaan, elektronispektroskopiaan, NMR-spektroskopiaan ja teoreettiseen fysiikkaan, sekä Maan ja avaruuden fysiikan ympärille, jakautuen geofysiikkaan, avaruusfysiikkaan ja tähtitieteeseen. Laitos on Oulun yliopiston virallinen Tutkimuksen laatuyksikkö.Muut:
Ars Grammatica
Ars grammatica on Tuomo Pekkasen kirjoittama latinan kieliopin oppikirja. Kirjan on kustantanut Gaudeamus. Teoksen ensimmäinen painos ilmestyi vuonna 1981. Kirja sisältää latinan kouluopetuksessa ja yliopiston eritasoisilla kursseilla käytettävän klassisen kielioppimateriaalin.
Paul Pierce
Paul Anthony Pierce (s. 13. lokakuuta 1977) on yhdysvaltalainen, kesällä 2017 uransa lopettanut koripalloilija. Hän edusti NBA-urallaan Boston Celtics vuosina 1998–2013, Brooklyn Netsiä 2013–2014, Washington Wizardsia 2014–2015 sekä Los Angeles Clippersiä 2015–2017. Pituudeltaan hän on 201 senttimetriä.
Pierce pelasi NBA:ssä vuodesta 1998 ja edusti vuoteen 2013 saakka koko ajan Boston Celticsiä. Ensimmäisellä kaudellaan hänet valittiin tulokkaiden tähdistöviisikkoon. Kaudella 2008–2009 hänet valittiin liigan toiseen tähtiviisikkoon sekä kausina 2001–2002, 2002–2003 ja 2007–2008 kolmanteen tähtiviisikkoon. Viimeksi mainittuna kautena hän voitti ensimmäisen NBA-mestaruutensa ja hänet valittiin loppuotteluiden arvokkaimmaksi pelaajaksi.
Kesällä 2013 Pierce siirtyi Brooklyn Netsiin. Kesällä 2015 hän teki sopimuksen kotikaupunkinsa Los Angeles Clippersin kanssa yhden Washingtonissa vietetyn kauden jälkeen.
Pierce pelasi NBA:ssa 1343 runkosarjaottelua ja 170 pudotuspeliä. NBA:n tähdistöottelussa hän pelasi kymmenen kertaa. Hän on tehnyt neljänneksi eniten kolmen pisteen koreja NBA:n historiassa (2143).
Leigh Hunt
James Henry Leigh Hunt (19. lokakuuta 1784 – 28. elokuuta 1859) oli englantilainen esseisti, runoilija ja kriitikko. Hän työskenteli The Examiner - ja The Reflector -lehdissä. Hunt kärsi välillä äärimmäiseksi kärjistyneestä köyhyydestä.
Vähäkangas
Vähäkangas on Ylivieskan kaupungissa sijaitseva kylä ja taajama. Se sijaitsee seitsemän kilometrin päästä keskustasta itä-kaakkoon. Vuoden 2011 lopussa taajaman alueella asui 258 asukasta.
Vähäkankaalla sijaitsee vuonna 1982 valmistunut Ylivieskan lentokenttä, jolla aiemmin on ollut reittiliikennettäkin.
Tha Streetz Iz a Mutha
Tha Streetz Iz a Mutha on rap-artisti Kuruptin toinen studioalbumi. Albumi julkaistiin Artemis Recordsin kautta 16. marraskuuta 1999.
Hjalmar Braxén
Hjalmar Braxén (10. joulukuuta 1860 Pudasjärvi – 5. kesäkuuta 1909 Santala) oli säveltäjä ja vapaakirkollisen liikkeen saarnaaja.
Hjalmar Gustaf Braxén toimi 1880-luvulta alkaen yhtenä vapaakirkollisen herätysliikkeen johtomiehistä yhdessä Constantin Boijen, Antti Mäkisen, F. W. Lönnbeckin ja Edvard Björkenheimin kanssa.
Hjalmarin isä, Karl Fredrik Braxén, oli Enontekiön nimismies, joka kuoli tapaturmaisesti v. 1863 Hjalmarin ollessa kolmevuotias. Talo huutokaupattiin ja nuori äiti joutui varattomana muuttamaan Kalajoelle. Katovuosien vuoksi perhe koki ankaraa puutetta. Äiti hankki perheelle elatuksen pitämällä säätyläisperheitten lapsille koulua ja harjoittamalla pientä leipomoa. Perhe joutui kuitenkin usein hartaassa rukouksessa pyytämään Jumalalta jokapäiväistä leipää. Jumala auttoi ihmeellisesti, eikä perhe edes nälänhädän aikana joutunut syömään pettuleipää.
Keväällä 1877 Hjalmar koki uudestisyntymisen apteekkari Fr. Borgin kautta. Hjalmar tunsi Jumalan kutsuvan häntä valtakuntansa työhön ja 1880 hän muutti Helsinkiin kirjautuen yliopiston teologiseen tiedekuntaan. Muutamassa vuodessa Hjalmar suoritti jumaluusopin erotutkinnon korkeimmilla arvosanoilla. Hän ei kuitenkaan omantuntonsa tähden voinut vihkiytyä valtiokirkon papiksi, sillä hän koki että se olisi sitonut hänen kätensä ja olisi estänyt häntä toimimasta sielujen voittamiseksi.
Any Man’s Hunger
Any Man's Hunger on Danny Wilden toinen sooloalbumi vuodelta 1987.
Hyneria
Hyneria oli devonikaudella elänyt suuri varsieväkala, jonka fossiileja on löydetty nykyisestä Pohjois-Amerikasta. Se oli lihansyöjä ja asuinseutunsa hallitseva peto. "Hyneria" tarkoittaa ”Hyneristä kotoisin”.
"Hynerian" fossiileja on löydetty vain Yhdysvaltain Pennsylvaniasta Red Hillin alueelta. Ensimmäinen löytö tehtiin vuonna 1968 läheltä Hynerin kaupunkia, josta laji on saanut nimensä. Lajin kuvasi Keith Thomson samana vuonna kallosta, hartiavyöstä ja leuoista löytyneiden luunkappaleiden perusteella. Löytöjä on tehty sittemmin lisää, mutta täydellistä luurankoa ei ole löydetty. Fossiilit ovat 360 miljoonaa vuotta vanhoja.
"Hyneria" kasvoi jopa 4 metrin pituiseksi ja kahden tonnin painoiseksi. Sillä oli luinen tukiranka ja paksut suomut. Muiden varsieväkalojen tapaan "Hynerialla" oli lihaksikkaat raajat. Lajilla oli voimakkaat leuat ja terävät lihansyöjäkalan hampaat.
"Hynerian" pääravintoa olivat luultavasti kalat, erityisesti hait sekä sammakkoeläimet. "Hyneria" paikansi saaliinsa hyvän hajuaistinsa ja kohtuullisen näkökyvyn avulla. Se eli jokivarsissa ja suistoissa ja pystyi luultavasti liikkumaan hyvin myös matalissa vesissä vahvojen eviensä avulla, joka mahdollisti saalistuksen matalikoissa. Mahdollisesti se pystyi olemaan lyhyen ajan myös maalla ja hengittäneen sen ajan uimarakkonsa avulla. Se pystyi ottamaan happea ilmasta ja elämään vähähappisessa vedessä.
Sulaiman Al Fahim
Sulaiman Al Fahim (s. 1977) on Yhdistyneistä arabiemiirikunnista kotoisin oleva liikemies. Al Fahimin johtama sijoittajaryhmä osti Manchester City -jalkapalloseuran vuonna 2008. Kauppahinta oli uutistoimisto AP:n mukaan 200 miljoonaa puntaa.
Seurasaarenselkä
Seurasaarenselkä () on merialue Helsingissä kantakaupungin länsipuolella. Sen yhdistää avomereen noin puolen kilometrin levyinen Lauttasaarensalmi Ruoholahden ja Lauttasaaren välissä. Salmen yli kulkevat Lauttasaaren silta ja Länsiväylään kuuluva Lapinlahden silta.
Länsipuolella Seurasaarenselkää rajoittaa Munkkiniemestä Lauttasaareen johtava saariketju, johon kuuluvat Kuusisaari, Lehtisaari ja Kaskisaari. Näiden väliset kapeat salmet yhdistävät Seurasaarenselän lännempänä, Espoon rajalla sijaitsevaan Laajalahteen. Keskellä Seurasaarenselkää sijaitsee Seurasaari, johon johtaa jalankulkusilta lahden pohjoisrannalta Meilahdesta.
Seurasaarenselän lahtia ovat itäpuolella Lapinlahti, Taivallahti ja Humallahti. Pohjoisessa siitä alkaa Pikku Huopalahti.
Kantakaupungissa Seurasaarenselän rannalla sijaitsevat Lapinlahden sairaala, Hietaniemen hautausmaa, Hietaranta, Helsingin soutustadion sekä Sibeliuksen puisto ja siellä oleva Sibelius-monumentti. Selän pohjoisrannalla on Meilahden huvila-alue, jossa rantatonteilla sijaitsevat tasavallan presidentin ja pääministerin virka-asunnot Mäntyniemi ja Kesäranta sekä myös nykyisin museona oleva Tamminiemi.
Sick Bastard
Sick Bastard on grindcore-yhtye Rotten Soundin vuonna 1995 julkaistu ensimmäinen EP-levy. Levy poikkeaa yhtyeen myöhemmästä tuotannosta siten, että sen sanoitukset ovat suomenkielisiä. ”Sick Bastard” julkaistiin alun perin ainoastaan vinyylinä, mutta EP:n kappaleet on julkaistu CD-muodossa vuonna 2003 ilmestyneellä kokoelma-albumilla "From Crust 'til Grind".
Sävellykset, sanoitukset ja sovitukset Rotten Sound.
A-puoli
B-puoli
Danny Wilde (albumi)
Danny Wilde on Danny Wilden kolmas studioalbumi. Se julkaistiin vuonna 1989 levymerkillä Geffen Records.
Kerlon
Kerlon (oik. Kerlon Moura Souza, s. 27. tammikuuta 1988 Ipatinga, Minas Gerais) on brasilialainen jalkapalloilija, joka edustaa Italian Serie A:n seuraa Inter Milanoa. Hän on pelipaikaltaan hyökkääjä.
Kerlonina parhaiten tunnettu pelaaja on edustanut Brasilian nuorisomaajoukkueita 15-vuotiaista 20-vuotiaisiin ja hänestä on veikattu tulevaisuuden tähteä. Kerlon sai kuuluisuutta alle 17-vuotiaiden MM-kisoissa 2005 esittelemällä hyljekuljetuksen eli juoksemalla pallo päänsä päällä kovaa pakottaen vastustajat rikkomaan itseään. Hän voitti turnauksen maalikuninkuuden kahdeksalla maalillaan seitsemässä pelissä.
7. heinäkuuta 2009 italialainen Inter Milano kertoi verkkosivuillaan tehneensä pelaajasopimuksen Kerlonin kanssa kauden 2011-12 loppuun. Kerlon siirtyy ilmaiseksi Chievo Veronasta, jota hän edusti aikasimmin.
Crooked I
Dominick Wickliffe (s. 23. syyskuuta 1978 Los Angeles, Yhdysvallat), tunnettaan paremmin lavanimellä Crooked I on yhdysvaltalainen rap-artisti.
Ollessaan 17-vuotias Dominick perusti itsenäisen levy-yhtiön nimeltään "Muscle Records" kahden ammattijalkapalloilijan kanssa, jotka olivat Chucky Miller ja Leonard Russell. Ei tiedetä, kuinka monta levyä yhtiö tuotti ennen hajoamistaan, mutta ne ovat kaikki vielä tälläkin hetkellä julkaisemattomia. Muscle Recordsin aikana Crooked I kiinnitti Noo Trybe/Virgin Recordsin huomion ja sai vuonna 1995 ensimmäisen levytyssopimuksensa.
BeeSides
BeeSides on Danny Wilden sooloalbumi vuodelta 1999. Se julkaistiin vuonna 2003 lopettaneessa MP3.com -palvelussa.
Tampereen yliopiston viestinnän, median ja teatterin yksikkö
Viestinnän, median ja teatterin yksikkö on yksi Tampereen yliopiston tieteenalayksiköistä.
Yksikkö perustettiin vuonna 2011 yhdistämällä entisestä yhteiskuntatieteellisestä tiedekunnasta tiedotusopin laitos ja humanistisesta tiedekunnasta puheviestinnän ja teatterin ja draaman tutkimuksen oppiaineet sekä näyttelijäntyön laitos. Entisistä oppiaineista muodostettiin kaksi tutkinto-ohjelmaa, "journalistiikan ja viestinnän tutkinto-ohjelma" ja "teatterityön tutkinto-ohjelma". Lisäksi yksikössä toimii kaksi tutkimusyksikköä, "Journalismin, viestinnän ja median tutkimuskeskus COMET" sekä "Tutkivan teatterityön keskus".
Journalistiikan ja viestinnän tutkinto-ohjelma muodostettiin entisistä tiedotusopin, puheviestinnän ja teatterin ja draaman tutkimuksen oppiaineista. Tutkinto-ohjelma muodostuu "journalistiikan ja viestinnän kandidaattiohjelmasta" sekä tämän pohjalta suoritettavista "journalistiikan", "mediakulttuurin", "teatterin ja draaman tutkimuksen", "puheviestinnän" sekä "visuaalisen journalismin maisteriopinnoista". Tutkinto-ohjelmassa toimii myös kaksi erillistä maisteriohjelmaa, "mediakasvatuksen maisteriopinnot" sekä englanninkielinen "Master's Degree Programme in Media Management".
Kandidaattiohjelmasta valmistutaan yhteiskuntatieteiden kandidaatiksi, maisteriopinnoista joko filosofian tai yhteiskuntatieteiden maisteriksi.
Teatterityön tutkinto-ohjelma, joka tunnetaan edelleen entisellä nimellään "Näty" (näyttelijäntyön laitos), on Teatterikorkeakoulun ohella ylin teatterialan koulutuskeskus Suomessa. Vuoteen 1995 saakka sen nimi oli "näyttelijäntyön koulutusohjelma". Tutkinto-ohjelma johtaa näyttelijän ammattiin. Tutkinto-ohjelmasta voi valmistua teatteri- ja tanssialan mukaisiin teatteritaiteen kandidaatin ja maisterin tutkintoihin. Opiskelijoita valitaan joka toinen tai kolmas vuosi.
Nätyssä on lukuvuoden aikana 1–4 ensi-iltaa. Esitykset ovat julkisia, ja niistä saa tietoa korkeakoulun verkkosivuilta.
Martin Larsson
Martin Larsson (s. 27. maaliskuuta 1979) on ruotsalainen hiihtäjä, joka on kilpaillut kansainvälisellä tasolla vuodesta 1999 alkaen. Hän voitti pronssia MM-kisoista 2007 4 kertaa 10 kilometrin viestistä. Larsson sijoittui 76. sijalle samoissa kisoissa 15 kilometrin matkalla ja 17:nneksi 50 kilometrillä.
David Asavanond
David Asavanod (s. 17. heinäkuuta 1975 Ranska) on ranskalainen näyttelijä, hänen uransa on vielä alkupuolella. Asavanod on esiintynyt kolmessa elokuvassa: "Tom Yun Goong", "Croc" ja "Thira". Hän on 3/4 ranskalainen ja 1/4 thaimaalainen. Asavanod asuu Thaimaassa, Yhdysvalloissa, Britanniassa ja Ranskassa.
Leppävaaran uimahalli
Leppävaaran uimahalli on uimahalli Espoon Leppävaarassa. Uimahalli valmistui vuonna 1969, ja sen oli suunnitellut professori Osmo Lappo.
Uimahallia laajennettiin alkaen vuodesta 2013 ja laajennustyöt valmistuivat tammikuussa 2016. Laajennuksen mukana uimahalliin tuli lisäksi kahvila, kesäisin toimiva maauimala, hieroja ja kuntosali.
Uimahallin iso allas on 25 metriä pitkä ja siinä on 8 rataa. Lisäksi uimahallissa on hyppyallas, terapia-allas, kaksi poreallasta, kylmävesiallas ja kahluuallas.
Maauimalan iso allas on 50 metriä pitkä ja siinä on 10 rataa. Maauimalassa on myös monitoimiallas, kahluuallas, vesiliukumäki, kaksi rantalentopallokenttää, katukoripallokenttä ja leikkialue.
Uimahallilla ja maauimalalla on eri puku- ja pesutilat. Uimaveden puhdistamisessa käytetään otsonipuhdistusmenetelmää.
RoboCop (animaatiosarja)
RoboCop () on Marvel Productionsin tuottama animaatiosarja, joka perustuu samannimiseen elokuvaan RoboCop. Sarja oli huomattavasti väkivallattomampi mitä elokuva ja muun muassa aseiden luodit ja patruunat muutettiin lasereiksi. Sarjasta tuotettiin yhteensä 12 jaksoa, jotka esitettiin Yhdysvalloissa vuoden 1988 aikana loppuvuodesta. Myöhemmin 1991 sarjan kolme jaksoa "Man in the Iron Suit!", "Crime Wave" ja "A Robot's Revenge" julkaistiin VHS:lle. 18. helmikuuta 2008 Jetix Films UK julkaisi sarjan kaikki 12 jaksoa DVD:lle. Jaksoja julkaistiin myös suomeksi jälkiäänitettyinä VHS-kaseteilla. Jälkiäänityksestä vastasi Golden Voice Oy.
John Francis Dearden
John Francis Dearden (15. lokakuuta 1907 – 1. elokuuta 1988) oli yhdysvaltalainen kirkonmies. Hänet vihittiin katoliseksi papiksi 8. joulukuuta 1932 ja piispaksi 18. toukokuuta 1948.
Dearden oli Pittsburghin piispa vuosina 1950–1958 ja sitten Detroitin arkkipiispa vuosina 1958–1980. Hän oli kardinaali vuodesta 1969 ja osallistui siten vuoden 1978 kahteen konklaaviin.
Pertsan parhaita
Pertsan parhaita on Pertti Reposen kirjoittama ja WSOY:n vuonna 1988 julkaisema kirja. Teos sisältää 42 Reposen sketsiä hänen käsikirjoittamistaan viihdesarjoista "ÄWPK – Älywapaa palokunta", "Soitinmenot" ja "Kissa vieköön". Lähes jokainen sketsi sisältää myös lyhyen alkujohdannon mistä sketsissä on kyse tai miksi sellainen on tehty.
Kirja sisältää myös valokuvia Reposen televisio-ohjelmista.
Nathan Jones
Nathan Jones (21. elokuuta 1970, Gold Coast, Queensland, Australia) on australialainen näyttelijä ja kehonrakentaja. Jonesin elokuvaroolit ovat rajoittuneet hänen ison kokonsa takia (2,11m, 159kg) lähinnä jättiläisen osiin. Elokuvista parhaiten tunnettu on vuonna 2004 valmistunut "Troija".
Vårdön kirkko
Vårdön kirkko on keskiaikainen kivikirkko, joka on peräisin 1500-luvulta. Se sijaitsee Vårdön kunnassa Ahvenanmaalla, ja se on omistettu apostoli Mattiakselle.
Rakennuksen paikalla oli puukirkko jo ehkä 1300-luvulla. Kivikirkko on muurattu todennäköisesti vuosien 1520 ja 1550 välillä tai mahdollisesti vasta 1550-luvulla. Kirkon alkuperäinen koko oli noin 14,5 × 9,8 metriä. Keskiaikaista muotoa on vaikea hahmottaa, sillä vuonna 1784 kirkkoa laajennettiin länteen päin noin seitsemän metriä, ja 1786 siihen muurattiin sakaristo. Kirkon länsitornin rakensi vuonna 1805 Mikael Piimänen tornin suunnittelijan piirustuksia mukaillen. Suunnitelmat olivat peräisin Tukholman yli-intendentinvirastosta aikana, jolloin yli-intendenttinä oli C. F. Adelcrantz, ja tehty samalla kertaa kuin kirkon laajennussuunnitelmat mutta toteutettavaksi sitten kun seurakunnalla olisi siihen paremmin varaa. Sitä ennen kirkon vierellä oli ollut erillinen puutapuli.. Sitä ennen kelloja soitettiin katolla olleesta kattoratsastajasta.
Alun perin kirkossa lienee ollut kuori-ikkuna ja kaksi ikkunaa eteläseinässä. Länsisisäänkäyntiä ei ollut, vaan sisäänkäynti oli eteläsivulta, paikalla, johon myöhemmin rakennettiin asehuone. Pohjoisseinällä on saattanut olla sakaristo, sillä jälkiä tuli esiin tutkimuksissa vuonna 1954. Runkohuoneessa on ollut 1700-luvulla lautalaipio, jonka tilalle on 1872 tehty tynnyriholvi.
Kruunu takavarikoi kappelilta toisen kellon 1544, jolloin sen nimi oli Pyhän Mattiaan kappeli. Itsenäinen seurakunta siitä muodostettiin 1866. Isonvihan aikaan kirkko säästyi, vaikka muuten kylä poltettiin.
Kirkosta ei ole löydetty keskiaikaisia maalauksia eikä vihkiristejä. Sen sijaan kuori-ikkunan ympäriltä on löydetty jälkiä maalauksista, jotka ovat 1600-luvun puolivälistä tai lopulta. Kiinteästä sisustuksesta on mainintoja, esimerkiksi että puualttarin tilalle muurattiin noin 1645 kivialttari. Nykyisin kirkossa on kirjailija Sally Salmisen veljen Runar Salmisen veistämä Mattiaan patsas. Salminen on myös veistänyt kyyhkyn saarnastuolin yläpuolelle. Nykyisen alttaritaulun "Kristus Getsemanessa" on maalannut R. W. Ekman.
Kirkossa on uusikaupunkilaisen Jens Zachariassenin rakentamat 8-äänikertaiset urut vuodelta 1889. Ne on uudistanut Hans Heinrich vuonna 1975.
Lars Sonck laati 1900-luvun alussa piirustukset uutta kirkkoa varten tien toiselle puolelle, mutta hiukan suurellinen rakennus jäi toteutumatta.
Oikeusantropologia
Oikeusantropologia () on antropologian erityisala, jossa erilaisia henkilön ominaisuuksia pyritään tunnistamaan heidän luurankojensa perusteella. Tunnistettaviin ominaisuuksiin kuuluvat muun muassa henkilöllisyyden selvittäminen, traumojen analysointi, kasvojen rekonstruktio, kuolinhetken määrittäminen ja rikospaikkatutkimus. Oikeusantropologit eivät varsinaisesti määritä ruumiiden kuolinsyitä, mutta voivat auttaa todennäköisen syyn selvittämisessä. Yhdysvalloissa oikeusantropologeja sertifioi "American Board of Forensic Anthropology". Tavallisesti ruumiin oikeusantropologinen tutkimus aloitetaan silloin kun varsinaista ruumiinavausta ei pystytä suorittamaan ja tietoa joudutaan hankkimaan muilla tavoin.
Jens Lapidus
Jens Jacob Lapidus (s. 24. toukokuuta 1974) on ruotsalainen asianajaja ja dekkarikirjailija. Kirjailija käyttää edustamastaan kirjallisuudenlajista nimitystä "Stockholm noir". Teosten tapahtumat sijoittuvat Tukholman alamaailmaan.
Lapidus käyttää esikoisteoksessaan "Rahalla saa" kovaksikeitettyä tyyliä, joka on saanut vaikutteita sellaisilta amerikkalaisilta kirjailijoilta kuin James Ellroy ja Dennis Lehane, ja hän on kertonut saaneensa aineistoa toimiessaan puolustusasianajajana Sollentunan käräjäoikeudessa. Kielellisiä vaikutteita hän on saanut muun muassa ruotsalaiselta rap-yhtyeeltä The Latin Kingsilta, snobipiireiltä ja kirjailijakollega Jonas Hassen Khemirin kirjoista.
Kirjoista Snabba cash on filmattu, ja sen kahden seuraajan kuvaamista valmistellaan.
Lapidus vietti lapsuutensa Tukholman Gröndalin kaupunginosassa ja opiskeli juristiksi Tukholmassa ja Lontoossa. Hän on opiskellut lisäksi jonkin verran aatehistoriaa ja viestintätieteitä, kansantaloutta ja käytännöllistä filosofiaa. Valmistututtuaan Lapidus aloitti liikejuristina, mutta on sittemmin siirtynyt asianajajaksi.
Asianajaja Lapidus debytoi kirjailijana vuonna 2006 teoksella "Snabba cash". Snabba Cash herätti huomiota ja vuoteen 2010 mennessä sitä myytiin 600 000 kappaletta. Seuraava teos, "Aldrig fucka upp", ilmestyi vuonna 2008. Trilogian täydensi "Livet de luxe" vuonna 2010. Vuonna 2010 häneltä ilmestyi myös yhdessä Peter Bergtingin kanssa tehty sarjakuvaromaani Jengisota 145. Sittemmin Lapidukselta on ilmestynyt novellikokoelma ja kaksi romaania.
Kwakiutlit
Kwakiutlit ovat Pohjois-Amerikan luoteisrannikolla Vancouverinsaaren rannoilla ja vastapäisellä mantereella asuva intiaanikansa. Kwakiutlit kutsuvat itseään "kwakwaka'wakweiksi" puhumallaan wakashan kielellä. Kwakiutlien perinteinen elinkeino on ollut kalastus ja yhteiskunta on ollut pääsääntöisesti perimyksen perusteella määräytyvän hierarkkinen. 2000-luvun alussa arvioitiin kwakiutliteja olevan noin 700 henkeä.
Shakkiturnausten luokittelu
Vahvat shakkiturnaukset luokitellaan FIDE:n vahvuusluokkiin pelaajien ELO-keskiarvon mukaan. Ensimmäiseen luokkaan luokitellaan turnaukset, joissa ELO-keskiarvo on 2251-2275, toiseen luokkaan ne, joissa on 2276-2300. Vahvimmat turnauksen esitellään seuraavassa:
Luokkaan 22 ei ole luokiteltu vielä yhtään turnausta virallisesti. Tosin joidenkin mukaan Bilbao Grand Slam kuului luokkaan 22.